รายชื่อผู้ชนะการประกวดเพลงยูโรวิชัน

ตั้งแต่การประกวดครั้งแรกเมื่อปี 1956 ได้มีเพลง 72 เพลงโดยผู้ประพันธ์เพลงกว่า 150 คนที่ได้ชนะการประกวดเพลงยูโรวิชัน ซึ่งเป็นการประกวดเพลงระดับนานาชาติประจำปีที่จัดขึ้นโดยสหภาพการแพร่สัญญาณวิทยุและโทรทัศน์แห่งยุโรป (อีบียู) การประกวดนี้ถือว่าเป็นรายการโทรทัศน์ที่ดำเนินมายาวนานที่สุดในโลก โดยได้ดำเนินมาจนถึงปัจจุบันเป็นปีที่ 69 กระบวนการที่ได้มาซึ่งผู้ชนะนั้นได้มีการเปลี่ยนแปลงมาตลอดประวัติการประกวด โดยมีแนวคิดหลักที่ใช้ระบบการลงคะแนนจากคณะกรรมการและผู้ชมผ่านระบบโทรศัพท์ ผลงานที่ได้รับคะแนนมากที่สุดจะเป็นผู้ชนะ อย่างไรก็ตามในการประกวดครั้งแรกนั้นไม่ได้ตัดสินผู้ชนะที่ผลคะแนนสุดท้าย แต่ตัดสินที่ผลการลงคะแนนเสียงของคณะกรรมการ (ประเทศละสองชุด) และได้มีการประกาศเพียงผู้ชนะเท่านั้น
ในแต่ละปีจะมีผู้ชนะเพียงคนเดียวเท่านั้น ยกเว้นการประกวดที่เสมอกันสี่ประเทศเมื่อปี 1969 ณ ปี 2025 ได้มีผลงานเพลงจาก 27 ประเทศที่ได้รับชัยชนะในการประกวด โดยสวิตเซอร์แลนด์ชนะการประกวดครั้งแรกในปี 1956 ประเทศที่ได้รับชัยชนะมากที่สุดคือ ไอร์แลนด์และสวีเดนซึ่งชนะเจ็ดครั้ง มีอีกทั้งยังมีผู้ที่ชนะการประกวดมากกว่าหนึ่งครั้งสองคน ได้แก่จอห์นนี โลแกน ตัวแทนของไอร์แลนด์ที่ชนะการประกวดปี 1980 ด้วยเพลง "วอตส์อนาเธอร์เยียร์" และในปี 1987 ด้วยเพลง "โฮลด์มีนาว" และลอรีน ตัวแทนของสวีเดนที่ชนะการประกวดปี 2012 ด้วยเพลง "ยูโฟเรีย" ใน 2012 และในปี 2023 ด้วยเพลง "แทดทู" โลแกนยังเป็นหนึ่งในเจ็ดผู้ประพันธ์เพลงที่ประพันธ์ผลงานชนะเลิศมากกว่าหนึ่งชิ้น ซึ่งคือ "โฮลด์มีนาว" และ "วายมี" ขับร้องโดยลินดา มาร์ตินในการประกวดปี 1992 และยังเป็นบุคคลเดียวที่มีชัยชนะในการประกวดเพลงยูโรวิชันถึงสามครั้ง ไม่ว่าจะเป็นในฐานะนักร้อง ผู้ประพันธ์เพลง หรือทั้งสองอย่าง นอกจากนี้ยังมีผู้ประพันธ์เพลงอีกหกคนที่มีผลงานชนะเลิศมากกว่าหนึ่งรายการ ได้แก่ วิลลี แวน เฮเมิร์ต (เนเธอร์แลนด์ ค.ศ. 1957 และ 1959), อีฟ เดสกา (โมนาโก ค.ศ. 1971 และลักเซมเบิร์ก ค.ศ. 1972), โรลฟ์ เลิฟลันด์ (นอร์เวย์ ค.ศ. 1985 และ 1995), เบรนแดน เกรแฮม (ไอร์แลนด์ ค.ศ. 1994 และ 1996) และ โทมัส เกียซอนและปีเตอร์ บูสเตริม (สวีเดน ค.ศ. 2012 และ 2023)
ผู้ชนะยูโรวิชันเพียงไม่กี่คนเท่านั้นที่ประสบความสำเร็จอย่างยิ่งใหญ่ในวงการเพลง หนึ่งในผู้ชนะที่โดดเด่นที่สุดอย่าง แอ็บบา ตัวแทนของสวีเดนที่ชนะการประกวดปี 1974 ด้วยเพลง "วอเตอร์ลู" และเซลีน ดิออน ตัวแทนของสวิตเซอร์แลนด์ที่ชนะการประกวดปี 1988 ด้วยเพลง "เนอปาร์เตปาซองมัว" หรือดันแคน ลอว์เรนซ์ ตัวแทนของเนเธอร์แลนด์ในการประกวดปี 2019 ด้วยเพลง "อาร์เคด" ที่ประสบความสำเร็จทั่วโลกตลอดปี 2020 และ 2021 และเป็นเพลงจากการประกวดเพลงยูโรวิชันที่ได้รับการสตรีมมากที่สุดบนสปอติฟาย โมเนสกิน ตัวแทนของอิตาลีในการประกวดปี 2021 ก็ได้ประสบความสำเร็จกับผลงานเพลง "ซิตตีเอบูโอนี" ภายในไม่กี่เดือนหลังการประกวด
ศิลปินและผู้ประพันธ์เพลงของผลงานที่ชนะจะได้รับเหรียญรางวัลหรือถ้วยรางวัล และสถานีโทรทัศน์ที่เข้าร่วมของประเทศนั้น ๆ จะได้รับเชิญให้เป็นเจ้าภาพจัดการประกวดในปีถัดไป ตั้งแต่ปี 2008 ศิลปินจะได้รับถ้วยรางวัลแก้วทรงไมโครโฟนแนวสมัยคริสต์ทศวรรษที่ 1950 และผู้แต่งเพลงจะได้รับถ้วยลักษณะเดียวกันในขนาดที่เล็กกว่า การออกแบบดั้งเดิมสร้างสรรค์โดยเคเจลล์ เองแมนจากคอสตา โบดา ซึ่งเชี่ยวชาญด้านศิลปะแก้ว ถ้วยรางวัลนี้ขึ้นชื่อว่ามีความเปราะบางมาก โดยมีกรณีของอเล็กซานเดอร์ รืยบัค ผู้ชนะการประกวดปี 2009 และเนโม ผู้ชนะการประกวดปี 2024 ที่ตัวฐานของถ้วยรางวัลเกิดแตกหักภายหลังการรับมอบถ้วยบนเวทีทันที นอกจากนี้ถ้วยรางวัลที่ได้มอบให้แก่เอมเมลี เด ฟอเรสต์ ผู้ชนะการประกวดปี 2013 เนตตา บาร์ซิไล ผู้ชนะการประกวดปี 2018 และเจเจ ผู้ชนะการประกวดปี 2025 ได้เกิดแตกหักในภายหลัง แต่ถึงอย่างนั้นแล้วก็ยังไม่ได้มีการออกแบบถ้วยรางวัลนี้ใหม่